Σάντος Φουτεμπόλ Κλούμπε

Η **Σάντος** (πλήρες όνομα: Σάντος Φουτεμπόλ Κλούμπε, πορτογαλικά: *Santos Futebol Clube*) είναι βραζιλιάνικη επαγγελματική ποδοσφαιρική ομάδα, με έδρα την ομώνυμη πόλη Σάντος, στην πολιτεία του Σάο Πάολο. Συμμετέχει στο πρωτάθλημα της Πολιτείας του Σάο Πάολο και στο Πρωτάθλημα ποδοσφαίρου Βραζιλίας. 

Είναι η δεύτερη σε κατακτήσεις ομάδα στη Σέριε Α (8). Επίσης είναι δεύτερη σε συνολικούς τίτλους στη Βραζιλία με (17) έναν πίσω από τη Σάο Πάολο (18). Κατέχει το ρεκόρ των 5 συνεχόμενων πρωταθλημάτων (1961–1965). Σημαντικότερος ποδοσφαιριστής της είναι ο Πελέ, ο «βασιλιάς του ποδοσφαίρου», θεωρούμενος ως ο κορυφαίος του αθλήματος όλων των εποχών.

## Ιστορία
Ιδρύθηκε στις 14 Απριλίου του 1912, από τρεις ειδικούς του αθλητισμού, τους Ραϊμούντο Μάρκες, Μάριο Φεράζ ντε Κάμπος και Αρζεμίρο ντε Σόουζα Τζούνιορ. Η ιστορία του δεν περιελάμβανε διακρίσεις, μόνο δύο εγχώριους τίτλους μέχρι τα τέλη της δεκαετίας του 1950, αλλά με την παρουσία του Πελέ αναδείχθηκε σε λιγότερο από πέντε χρόνια στην ισχυρότερη ομάδα του κόσμου κατακτώντας όλους τους τίτλους που διεκδίκησε περισσότερες από μία φορές. Η ομάδα έγινε παράλληλα σύμβολο του όμορφου και ευχάριστου επιθετικού ποδοσφαίρου, γνωστό στη Βραζιλία ως "ποδόσφαιρο - τέχνη". Είναι μια από τις πιο πλούσιες ποδοσφαιρικές ομάδες στη χώρα, αλλά και γενικότερα σε όλο τον κόσμο. Η Σάντος είναι  ιδρυτικό μέλος ενός κλαμπ των δεκατριών ισχυρότερων ομάδων της Βραζιλίας. Σε όλη τη διάρκεια της ιστορίας της αγωνιζόταν στην πρώτη κατηγορία του πρωταθλήματος και υποβιβάστηκε για πρώτη φορά το 2023, ένα χρόνο μετά το θάνατο του Πελέ.

### Τίτλοι και διακρίσεις

Έχει κατακτήσει 22 Πρωταθλήματα Πολιτείας Σάο Πάολο, ένα Κύπελλο Βραζιλίας και είναι δεύτερη στη λίστα των εθνικών πρωταθλημάτων στη Βραζιλία με 8 κατακτήσεις. Παγκοσμίως είναι μια από τις πιο επιτυχημένες ομάδες της Βραζιλίας, με επτά τίτλους, ανάμεσά τους 3 Κόπα Λιμπερταδόρες (το ένα χωρίς ήττα το 1963) και 2 Διηπειρωτικά Κύπελλα. Το 1962, έγινε η πρώτη ομάδα στον κόσμο που έκανε τρεμπλ, δηλαδή κατέκτησε Πρωτάθλημα, Κύπελλο και Κόπα Λιμπερταδόρες. Επίσης εκείνη τη χρονιά, κέρδισε και τον τέταρτο τίτλο σε διοργάνωση που συμμετείχε κάνοντας το 4 στα 4, αφού κατέκτησε και το Διηπειρωτικό. Την περίοδο εκείνη απέκτησε το προσωνύμιο "λευκό μπαλέτο" λόγω της εμφάνισης και του εντυπωσιακού τρόπου παιχνιδιού της, ενώ στη Βραζιλία αποκαλούνταν *Os Santasticos*. Η επιτυχημένη ιστορία της, οδήγησε την FIFA στην ψήφισή της ως πέμπτης καλύτερης ομάδας του 20ού αιώνα, ενώ εξακολουθεί να θεωρείται ως μια από τις καλύτερες όλων των εποχών. Το 1963 για τον δεύτερο τελικό του Διηπειρωτικού Κυπέλλου κόντρα στη Μίλαν, η Σάντος κατέγραψε το δικό της ρεκόρ προσέλευσης σε αγώνα με 132.728 θεατές. Η Σάντος νίκησε τον αγώνα με 4–2 ενώ σε επαναληπτικό τρίτο τελικό για την απονομή του παγκόσμιου πρωταθλητή, η Σάντος επικράτησε με 1–0.

Είναι η πρώτη ομάδα στον κόσμο σε οποιαδήποτε κατηγορία που ξεπέρασε τα 10.000 τέρματα στην ιστορία της και συγκεκριμένα στις 20 Ιανουαρίου 1998. Μάλιστα, την περίοδο της μεγαλύτερης ακμής της, μεταξύ 1961 και 1963 σκόραρε σε 73 συνεχόμενα επίσημα παιχνίδια σε όλες τις διοργανώσεις σημειώνοντας 245 τέρματα, έχοντας 51 νίκες, 14 ισοπαλίες και 9 ήττες. Η επίδοση είναι η τρίτη καλύτερη όλων των εποχών στο παγκόσμιο ποδόσφαιρο.

## Τίτλοι συλλόγου

## Εικόνες

Αρχείο:Pelé Mar del Plata 1965.PNG|Πελέ
Αρχείο:Memorial SantosFC.JPG|Τροπαιοθήκη της Σάντος
Αρχείο:Peñarol vs Santos 2011-06-22 - 2.jpg|Πενιαρόλ - Σάντος στον τελικό του Λιμπερταδόρες 2011
Αρχείο:1955 - santos f.c..jpg|Η σύνθεση της ομάδας το 1955
Αρχείο:Vila Belmiro SantosFC.jpg|Estádio Urbano Caldeira, η έδρα της Σάντος


## Παραπομπές


## Εξωτερικοί σύνδεσμοι
 

* Επίσημη ιστοσελίδα 
* Τίτλοι ανά έτος 
* [Σελίδα στη [FIFA]]
* Santos fc : Idols  
* A Trajetória - Ιστορία του συλλόγου (Πορτογαλικά) 

Κατηγορία:Αθλητικοί σύλλογοι Βραζιλίας
Κατηγορία:Ιδρύσεις αθλητικών συλλόγων το 1912
Κατηγορία:Ποδοσφαιρικές ομάδες Βραζιλίας
Κατηγορία:Ιδρύσεις ποδοσφαιρικών ομάδων το 1912